钦定古今图书集成/历象汇编/乾象典/第057卷 > 容斋三笔 > 《辩中星》
## 钦定古今图书集成/历象汇编/乾象典/第057卷 > 容斋三笔 > 《辩中星》

论《尧典》中星云：“于春分日，而南方井、鬼七宿，合昏毕
见”者，孔氏之误也。岂有七宿百九度，而于一夕间毕
见者哉？此实春分之一时，正位之中星，非常夜昏见
之中星也。于夏至而东方角、亢七宿合昏毕见者，孔
氏之误也。岂有七宿七十七度，而于一夕间毕见者
哉？此夏至一时之中星，非常夜昏见者也。秋分冬至
之说皆然。凡此以上，皆晁氏之说所辩，圣典非所敢
知，但验之天文，不以四时，其同在天者常有十馀宿，
自昏至旦，除太阳所舍外，馀出者过三之二，安得言
七宿不能于一夕间毕见哉？盖晁不识星，故云尔。